NATO: Kjemiske våpen er brudd på folkeretten
- Dette spørsmålet vekker stor bekymring, sa Rasmussen i Brussel fredag. - Verdenssamfunnet har gjort det klart at enhver bruk av kjemiske våpen er fullstendig uakseptabelt og et klart brudd på folkeretten, tilføyde han. Rasmussen sa det hastet for Syria å gi FN adgang til å undersøke alle meldinger om bruk av kjemiske våpen. Den riktige veien videre er fortsatt å søke en politisk løsning, og han oppfordret både Assad-regimet og opposisjonen til å delta på en planlagt fredskonferanse som skal arrangeres av USA og Russland. USA sa torsdag at amerikansk etterretning mener styrkene til Syrias president Bashar al-Assad har brukt kjemiske våpen i mindre skala mot opprørere. Det er USAs etterretningstjenester som er kommet til denne konklusjonen om de omstridte våpnene, i samarbeid med myndighetene i europeiske land. Det har ført til at president Barack Obama har for første gang godkjent våpenleveranser til opprørerne i Syria, ifølge en kilde i den amerikanske regjeringen.
NATOs generalsekretær Anders Fogh Rasmussen sier at Syria er advart om at bruk av kjemiske våpen er et brudd på folkeretten.